11-jarige beseer toe wagte losbrandFoto bloot ter illustrasie. (Argieffoto: pixabay) ŉ Kind van Witrivier in Mpumalanga is beseer toe hy vandeesweek in die kruisvuur tussen veiligheidswagte en verdagtes beland het. Moeti Mmusi, woordvoerder van die provinsiale departement van gemeenskapsveiligheid, sê ŉ 11-jarige kind het matige beserings opgedoen toe verskeie skote op ŉ motor in Witrivier afgevuur is. Die skietery was glo tussen ŉ bekende private veiligheidsmaatskappy in die gebied en insittendes van ŉ motor. Twee wagte verbonde aan die veiligheidsmaatskappy is glo reeds in hegtenis geneem. Maroela Media het ŉ navraag hieroor aan die polisie gerig, maar wag nog op terugvoer. Vusi Shongwe, LUR vir gemeenskapsveiligheid in die provinsie, het die voorval ten sterkste veroordeel en sê private veiligheidsmaatskappye moet hul weerhou van skietgevegte in die strate wanneer daar geen onmiddellike gevaar is nie. Hy het ook daarop aangedring dat ŉ uitgebreide verslag oor die gebeure aan hom oorhandig word. “Private veiligheidsmaatskappye speel ŉ belangrike rol in die voorkoming van misdaad. Ons het al baie gevalle gehad waar hulle vinnige optrede gehelp het om misdaad te stuit en selfs lewens te red,” sê Shongwe. “Gegewe die positiewe werk wat veiligheidsmaatskappye verrig, is dit dus belangrik vir wagte om daagliks daarop ag te slaan om nie ander mense se lewens in gevaar te stel nie.”